text: Perfektionisten røg ud
  03 oktober 2015 kl. 18.53
  Henriette Voss må pakke pindene og forlade Gram Slot efter at være blevet sendt ud.
  Der er nu kun syv deltagere tilbage i Den store strikkedyst efter, at Henriette Voss blev sendt ud i det tredje program. Henriettes styrke endte med at blive hendes svaghed, da hun i følge dommerne var alt for perfektionistisk.
  - Du er for ambitiøs i forhold til det, du kan nå, så du taber på, at du ikke kan nå at gøre dine ting færdige indenfor den tid, der er til rådighed i konkurrencen, forklarer den ene af dommerne, Christel Seyfarth.
  Henriette Voss kunne efter hjemsendelsen godt forstå dommernes vurdering.
  - Jeg vidste vel godt, at det ville gå galt på et tidspunkt. Min største modstander er min perfektionisme, siger hun.
  Cathrin Buron blev til gengæld dagens bedste strikker for første gang efter at have fået rosende ord i de to første programmer. Dommerne fremhævede i programmet især  hendes exceptionelle brug af genbrugsmaterialer.
  